Budavári sikló

A Budavári sikló (korábban Budai Hegypálya vagy Budavári Gőzsikló) egy különleges vasút, Budapest I. kerületében a Budavári Palota megközelítésének egyik eszköze, Budapest Duna-parti látképének szerves részeként 1987 óta az UNESCO világörökség listáján is szerepel.

Fekvése
A Clark Ádám téren, a Széchenyi lánchíd budai hídfőjénél, az Alagút Duna-parti torkolata közelében van az alsó állomása, a felső pedig a Szent György téren, a Budavári Palota és a Sándor-palota között.

Története

Az eredetileg gőzüzemű siklót Széchenyi Ödönnek, Széchenyi István gróf fiának a kezdeményezésére építették 1868 és 1870 között. Széchenyi Ödön a Lyonban látott példa nyomán tette meg javaslatát, hogy a Várhegy lejtőjére gőzhajtással működtetett kötélvontatású vasút épüljön. A terveket Wohlfahrt Henrik készítette. A drótkötél-rendszer alapján Vignol-féle síneken létesített pálya 30 foknyi lejtéssel épült  forint költségen. 1870. március 2-án avatták fel, második ilyen szerkezetként Európában. Hetvenöt éven át jól működött a különleges közlekedési eszköz, csodálatos panorámát kínálva a város pesti oldaláról. Nagy forgalmat bonyolított le: 1873-ban már 1,5 millió utast szállított. A várban csak 1928-ban indult meg az autóbusz-közlekedés, de addigra a turisták megkedvelték, így forgalma nem csökkent.

A második világháborúban súlyosan megrongálódott, a felső épületet és az ottani kocsit légibomba pusztította el, az alsó épület és a gőzgép épen maradt. A helyreállítás helyett a BSZKRT 1948–49-ben a sikló romjait eltakarította, berendezéseit széthordatta, mivel a Budai Várnegyed közlekedését autóbuszokkal kívánta megoldani. Üzemelése az 1985. évi teljes körű rekonstrukcióig szünetelt. Ez idő alatt több elképzelés is napvilágot látott: 1962-ben az újjáépítését vették tervbe, a következő évben mozgólépcsővel helyettesítették volna, majd 1965-ben ismét fel kívánták újítani, ami végül lekerült a napirendről. Ezt követően alakult meg az ún. „Sikló Bizottság”, melynek köszönhetően terv készült a helyreállításról, amit a kormány gazdasági bizottsága 1968-ban jóvá is hagyott. Ennek ellenére 1972-ig nem történt semmi, ekkor újabb terv készült, amit 6 év szünet követett. 1978-ban ismét készült egy terv, majd két év múlva még egy. Végül a felújítást egy „társadalmi munkában készült terv” alapján a BKV-ra bízták. 1975. április 2-tól 1985. január 31-ig Ikarus 211-es típusú autóbuszokkal pótolták, melyek a Clark Ádám tér és a Budavári Palota között jártak „V” jelzéssel.

Az újjáépítést követően a 1986. június 4-én nyitották meg ismét. Napjainkban az utaslétszám évi 500 ezer és 1 millió közöttire tehető.

2009. március 16-án, 23 év működés után a sikló első (Gellért) kocsiját elszállították a BKV Fehér úti telepére, ahol darabokra szedték, hogy teljesen felújítsák, pár hét múlva pedig a másik kocsi (Margit) is követte. A felújítási munkálatok körülbelül 6 hétig tartottak.
 
A soron következő felújítás 2021. szeptember 1-én kezdődött. Ekkor a sikló két járművét ismét elszállították a felújításra és ezúttal kicserélték a síneket is. A felújított kocsikat december 16-án szállították vissza, majd a sikló üzeme 2022. február 8-tól indult.

Technikai részletek

 A pálya hosszúsága 95 méter. Az alsó és felső állomás közötti szintkülönbség 50 méter.
 A sikló két kocsija ingajelleggel van összekötve. Miközben az egyik kocsi felfelé indul, a másik lefelé szállít utasokat. A két jármű befogadóképessége: 24 utas.
 A jelenlegi szerkezet 3 m/s sebességűre lett kiépítve. Ezt a tempót 1988-ban az utasok kérésére a felére csökkentették.
 A sikló is normál nyomtávolságú (1435 mm) vasúti jármű. A mai járművek alvázait régi BHÉV alkatrészekből építették; a csapágyfedelek feliratai is erről tanúskodnak.
 Az eredeti gőzüzemű gépház az alsó végállomáson állt. A szerkezetet jelenleg egy elektromos motor működteti a felső végállomás alatti gépteremből.
 A mai kocsinak neve és pályaszáma is van. Az Alagút felőli északi pályán a BS1 „Margit”, a déli oldalon a BS2 „Gellért” közlekedik.
 A jármű a megnyitás óta naponta 7:30 és 22:00 között szállítja az utasokat. Minden páratlan hét hétfőjén karbantartást végeznek a szakemberek, de ilyenkor is a téli időszakban 15 órakor, forgalmasabb időben 9 óra környékén már igénybe vehető a közlekedési eszköz.
 A kéthetenként esedékes karbantartáson kívül tavasszal és ősszel általában 5-5 napra áll le a közlekedés, hogy az aktuális munkákat el tudják végezni.

Képek

További információk 
 Menetrend  – BKK.hu
 Fónagy Zoltán: Budavári Sikló A budai vár című digitális adatbázisban
 BKV Zrt., közlemények: Húsz éve nyitották meg újra a Budavári Siklót
 A vasútbarát.hu a Siklóról
 A Sikló a Vendégváró honlapján
 Siklóvasút.lap.hu – Linkgyűjtemény
 Tisztelet a Siklónak – Népszabadság, 2011. június 1.
 Petrik Ottó: 100 éves a Budai Hegypálya; Magyar Vasútmodellezők és Vasútbarátok Országos Egyesülete, Bp., 1970 (A Magyar Vasútmodellezők és Vasútbarátok Országos Egyesületének szakmai füzetei. Vasutak világa)

Jegyzetek 

Budai Várnegyed
Vasúti járművek
Budapest viszonylatai
Magyarország vasútvonalai
Magyarország ipari műemlékei
Siklóvasutak
1870-ben átadott építmények